Акутагава, Рюноскэ

Рюно́скэ Акутага́ва () у зынгæ япойнаг фыссæг. Райгуырдис Токиойы 1892-æм азы 1 мартъийы райсомæй, кæнæ рагон рæстæгнымадмæ гæсгæ кæфхъуындары мæйы, кæфхъуындары боны æмæ кæфхъуындары сахаты. Афтæмæй йæ схуыдтой Рюноскэ, уымæн æмæ ацы номы мидисæвдисæг иероглиф «рю» нысан кæны «кæфхъуындар». Йæ фыд уыдис æхсыр уæйгæнæг, йæхицæн сæрвæттæ уыд Токиойы горæтгæрон. Йæ мад уыдис Акутагава бинонтæй рацæугæ. Фæстæдæр номдзыд фыссæджы уыдон схъомыл кодтой, йæ мыггаг дæр уыдонæй райста.

Рюноскэ райгуырдис, йæ фыдыл 42 азы куы цыд, йæ мадыл та — 33. Рагон æгъдаумæ гæсгæ, йæ ныййарджытæ сæхи афтæ акодтой, цыма ноггуырды сын чидæр баппæрста. Ахæм митæ кодтой мæнгуырнынады уагæй, уымæн, æмæ япойнаг ныййарджытæ æртын азы карæй куы ахизой, уый хорз нысаныл нымад нæ уыди. 

Фараст мæйы йыл куы сæххæст ис, уæд йæ мадæн йæ зонды цырагъ ахуыссыдис, æмæ сабийæ, закъон æмæ æгъдаумæ гæсгæ, йæхицæн лæппу загъта йæ мады хистæр афсымæр, Токиойы префектурæйы арæзтадон хайады сæргълæууæг, æнæзæнæг Акутагава Митиаки. Афтæмæй чысыл Рюноскэ йе ’цæг фыд Ниихарайы мыггагæй фæхаудис æмæ Акутагаваты мыггаг райста.

 Æддаг æрмæг 
 Хуыцау Агни, Акутагавайы радзырд уырыссагау æмæ Къæбысты Зауыры ирон тæлмацæй.

 Фиппаинæгтæ 

Категори:Японы фысджытæ